題馮申之所藏徐皋魚
作者：王灼
朝代：宋

paragraphs: 菱葉蘋花點水面，水浄如空到底見。
大魚獨行示閑暇，小魚群嬉誇敏健。
畫工定自知魚樂，掉尾揚鰭固多變。
猶勝圖寫吳王鱠，戕滅眾命供一饌。
南唐徐白稱絕筆，皋實同姓最後出。
三幅掛我素壁間，恍然又作江湖客。
吾聞神物久當化，煩君謹護風雨夕。
一聲霹靂飛上天，回視丹青了無迹。